**Τρόποι ανάπτυξης παραγράφου  (Θεμιστοκλέους Θάλεια)**

Όπως έχουμε ήδη μάθει, η παράγραφος αποτελείται από 3 συστατικά μέρη :

-Θεματική περίοδος : Είναι η περίοδος που περικλείει το κύριο θέμα της παραγράφου.

-Λεπτομέρειες : Αναπτύσσουν την θεματική περίοδο.

-Περίοδος κατακλείδα : Ανακεφαλαιώνει/ συνοψίζει τα βασικά σημεία της παραγράφου.

Οι κυριότεροι τρόποι με τους οποίους αναπτύσσεται η παράγραφος είναι :

1. **Με τη χρήση παραδειγμάτων** : Μιλάμε για συγκεκριμένα παραδείγματα, που επιβεβαιώνουν την θεματική περίοδο.
2. **Με σύγκριση- αντίθεση :** Επισημαίνουμε τις ομοιότητες ή τις διαφορές ανάμεσα σε δύο πρόσωπα,φαινόμενα, ιδέες θεσμούς, που μας υποδεικνύει η θεματική περίοδος.

**Σημείωση :** Η παράγραφος οργανώνεται με δύο τρόπους : ή περιγράφεται αναλυτικά η μια έννοια και μετά συγκρίνεται με μια άλλη, ή οι δύο έννοιες συγκρίνονται σημείο προς σημείο.

1. **Αιτιολόγηση :**Με τον τρόπο αυτό αναπτύσσεται η θεματική περίοδος που μας παρακινεί να ρωτήσουμε «γιατί ?» π.χ. Η άθληση δεν βοηθάει μόνο στην βελτίωση της φυσικής μας κατάστασης, αλλά και στην κοινωνικοποίηση μας. Όταν κάποιος συμμετέχει σε ένα άθλημα, γνωρίζει νέους ανθρώπους, γίνεται μέλος μια ομάδας και μαθαίνει να ακολουθεί συγκεκριμένους κανόνες.
2. **Ορισμός :** Παραθέτουμε τα ουσιώδη γνωρίσματα μιας έννοιας, την ορίζουμε σύμφωνα με το λεξικό. Πχ : Εργασία είναι η σκόπιμη και συνειδητή προσπάθεια του ανθρώπου να παράγει έργο για να ικανοποιήσει τις ανάγκες του.
3. **Η διαίρεση :** Στην περίπτωση αυτή διαιρούμε  μια έννοια σε επιμέρους στοιχεία (πχ. ο πρώτος τρόπος… ο δεύτερος τρόπος κ.α.)

**1 ΚΕΙΜΕΝΟ «Η ΓΛΩΣΣΑ ΤΩΝ ΝΕΩΝ»**

Οι νέοι έχουν πάντοτε την τάση να διαφοροποιούνται με το ντύσιμο, την αισθητική του σώματος, τη συμπεριφορά και τη γλώσσα. Η λεγόμενη «γλώσσα των νέων» αποτελεί ιδιαίτερο κώδικα επικοινωνίας αυτής της ηλικιακής ομάδας, γλωσσική παραλλαγή που διαφοροποιεί τους χρήστες της, κατασκευάζοντας συγχρόνως τη συνοχή της ομάδας. Οι αποκλίσεις της γλώσσας των νέων, οι νεολογισμοί και οι γραμματικές παραβιάσεις εκφράζουν τις αλλαγές στα πρότυπα συμπεριφοράς, τις ιδέες, τις αξίες και τους κανόνες της κοινωνίας. Με τους νεολογισμούς, τις ιδιωματικές εκφράσεις και λέξεις, οι νέοι μεταδίδουν μηνύματα διάκρισης από τις παλιότερες γενιές, εκφράζουν αμφισβήτηση αρχών και αξιών.   
  
Η χρήση της γλώσσας από τους νέους ενοχλεί, επειδή ακριβώς μεταδίδει έμμεσα αλλά ισχυρά τέτοια νοήματα αμφισβήτησης. Και είναι συνηθισμένη παρανόηση να κρίνεται σαν «λαθεμένη», φτωχή» ή «κακής ποιότητας». Την άρνηση των αξιών, την παραβίαση των απαγορεύσεων, την επιθετικότητα, και την καταστροφή της «καθώς πρέπει» ομιλίας συχνά οι τυχαίοι ακροατές, κι όχι συνήθως οι συνομιλητές δέκτες, την ακούνε σαν γλωσσική καταστροφή, ενώ είναι γλωσσική δημιουργικότητα.   
  
Α. Φραγκουδάκη. (1987). Γλώσσα και ιδεολογία, 72-73. Αθήνα: Οδυσσέας (διασκευή).   
  
Κείμενο 2   
  
Γλώσσα και ηλικιωμένοι  
  
Οι νέοι άνθρωποι νιώθουν ότι οι ηλικιωμένοι δεν καταφέρνουν να προσαρμόσουν την ομιλία τους στα σύγχρονα δεδομένα. Επίσης, οι νέοι πιστεύουν πως ο λόγος των ηλικιωμένων είναι παλιομοδίτικος και ξεπερασμένος. Επομένως, οι γλωσσικές «συναντήσεις» νέων και ηλικιωμένων αλλά και γενικότερα η επικοινωνία μεταξύ τους είναι πιθανό να μην επιτυγχάνεται, ενισχύοντας έτσι υφιστάμενα στερεότυπα.   
  
Είναι γνωστές οι προσδοκίες που κυριαρχούν για τη συμπεριφορά των ανθρώπων και τον τρόπο διαχείρισης του λόγου τους, όταν φτάσουν σε μια συγκεκριμένη ηλικία. Οι αντιλήψεις αυτές υποχρεώνουν πολλές φορές τους ηλικιωμένους ανθρώπους να συμπεριφέρονται γλωσσικά, όχι όπως επιθυμούν, αλλά «σύμφωνα με την ηλικία τους». Επομένως, το κοινωνικό κόστος στις περιπτώσεις που δεν «εκφράζεται» κάποιος σύμφωνα με την ηλικία του μπορεί να είναι μεγάλο. Ίσως, γι’ αυτόν τον λόγο οι ηλικιωμένοι άνθρωποι να χρησιμοποιούν «τη γλώσσα των ηλικιωμένων», όχι τόσο εξαιτίας της ηλικίας τους όσο επειδή αναγκάζονται να συμμορφωθούν στις κοινωνικές προσδοκίες. Με αυτόν τον τρόπο, όμως, η επικοινωνία μεταξύ γενεών μπορεί να γίνει προβληματική και να έχει σημαντικές επιπτώσεις στην ψυχολογική και σωματική υγεία των ανθρώπων.  
  
M. A. Hogg - Gr. M. Vaughan. (2010). Κοινωνική Ψυχολογία, 717-718. (μετ. Ερ. Βασιλικός, Αλ. Αρβανίτης). Αθήνα: Gutenberg (διασκευή).   
  
ΘΕΜΑΤΑ   
  
Α1. Ποια είναι, σύμφωνα με το πρώτο κείμενο, τα χαρακτηριστικά της γλώσσας των νέων και ποια η αντίδραση των μεγαλύτερων απέναντι σε αυτά; (60 – 80 λέξεις) (μονάδες 15)   
  
Α2. Να δώσετε έναν πλαγιότιτλο σε καθεμιά από τις παραγράφους του δεύτερου κειμένου. (μονάδες 10)  
  
Β1.α. Να γράψετε ένα συνώνυμο για καθεμιά από τις παρακάτω λέξεις με έντονη γραφή: νιώθουν, καταφέρνουν, κυριαρχούν, αντιλήψεις, αναγκάζονται. (μονάδες 5)   
  
Β1.β. Να δημιουργήσετε μία πρόταση με κάθε συνώνυμη λέξη. (μονάδες 5) 